Канада и Сједињене Америчке Државе дијеле најдужу незаштићену државну границу, сарађују у војним кампањама и вјежбама, а представљају и највеће трговинске партнере једни другима. Канада ипак има независну спољну политику, која се највише одражава кроз пуне односе са Кубом, као и одбијању да званично учествује у инвазији на Ирак 2003. године. Канада такође одржава историјске везе са Уједињеним Краљеством и Француском и другим бившим британским и француским колонијама, кроз своје чланство у Комонвелту нација и Франкофонији. Примјетни су добри односи Канаде са Холандијом, дјелимично захваљујући канадском учешћу у ослобођењу Холандије у Другом свјетском рату.